Frystitogarinn Helga María AK 16 kom til hafnar á Akranesi um hádegisbil í dag með metafla miðað við dagafjölda túrsins . Veidd voru 1.100 tonn af úthafskarfa á Reykjaneshrygg og var skipið úti í 28 daga . Í túrnum var Helgu Maríu siglt tvisvar í land til löndunar þar sem lestin rúmar ekki nærri allt það magn er veitt var , en lestin var samt sem áður drekkhlaðin þegar í Akraneshöfn var komið í dag . Aflaverðmæti túrsins eru um 149 milljónir króna og ætla má að hlutur hvers skipverja sé því nokkuð drjúgur . Eiríkur Ragnarsson skipstjóri Helgu Maríu var að vonum mjög ánægður með túrinn sem og allir skipverjar . Síðasta hluta túrsins voru fimm börn um borð í Helgu Maríu , bæði börn og barnabörn skipsverja . Þótti þeim sjóferðin mjög skemmtileg en eitthvað bar á sjóveiki hjá sumum þeirra á fyrstu dögunum . Þegar í Akraneshöfn var komið voru þau þó hin ánægðustu . Helga María fer aftur út á veiðar á þriðjudagskvöld og að góðum sið verður áhöfnin því í landi um sjómannadagshelgina og Helga María bundin við bryggju .